Avainsanat

Tiivistelmä



Avainsanat

1 EHTY - Kartellit tai muut yhteisjärjestelyt - Yritysten yhteenliittymän käsite

(EHTY:n perustamissopimuksen 65 artiklan 1 kohta)

2 EHTY - Kartellit tai muut yhteisjärjestelyt - Kielto - Soveltamisala - Yritysten yhteenliittymän päätöksen, joka ei ole velvoittava, kuuluminen kiellon soveltamisalaan

(EHTY:n perustamissopimuksen 65 artiklan 1 kohta)

3 EHTY - Kartellit tai muut yhteisjärjestelyt - Kielto - Soveltamisala - Yritysten yhteenliittymän kuuluminen kiellon soveltamisalaan - Mahdollisuutta määrätä sakko yritysten yhteenliittymälle ei ole

(EHTY:n perustamissopimuksen 65 artiklan 1 ja 5 kohta)

4 Yhteisön oikeus - Tulkinta - Toimielinten säädökset, päätökset ja muut toimet - Päätös - Perustelut - Perustelujen huomioon ottaminen

5 EHTY - Kartellit tai muut yhteisjärjestelyt - Kielto - Tietojenvaihtojärjestelmä - Tuntuva vaikutus järjestelmään osallistuvien yritysten käyttäytymiseen - Kilpailunvastaisuus

(EHTY:n perustamissopimuksen 65 artiklan 1 kohta)

Tiivistelmä

1 EHTY:n perustamissopimuksen 65 artiklan 1 kohdan tarkoitus huomioon ottaen tässä määräyksessä tarkoitettua yritysten yhteenliittymän käsitettä on tulkittava siten, että siihen sisältyy tapauksesta riippuen myös yritysten yhteenliittymistä muodostuvia yksikköjä.

2 Tietty toimenpide voidaan katsoa EHTY:n perustamissopimuksen 65 artiklan 1 kohdassa tarkoitetuksi yritysten yhteenliittymän "päätökseksi" ilman, että sen olisi välttämättä oltava asianomaisia jäseniä velvoittava, ainakin jos jäsenet, joita tämä "päätös" koskee, noudattavat sitä.

Tässä suhteessa tällaista sopimusta on siinäkin tapauksessa, että yritysten yhteenliittymän toiminnan katsottaisiin johtuneen sen jäsenten välisestä nimenomaisesta tai epäsuorasti ilmenevästä "sopimuksesta", jonka tarkoitus on antaa yhteenliittymän tehtäväksi tiettyjen tietojen kokoaminen ja jakelu yhteenliittymän toimielinten tekemättä asiasta muodollista päätöstä, pidettävä "yritysten yhteenliittymän päätöksenä", koska kysymyksessä oleva "sopimus" on ilman muuta tehty järjestön toiminnan yhteydessä ja järjestö itse huolehtii riidanalaisten tietojen kokoamisesta ja jakelusta sääntömääräisten tehtäviensä mukaisesti.

3 Vaikka EHTY:n perustamissopimuksen 65 artiklan 5 kohdasta johtuu, ettei yritysten yhteenliittymälle voida määrätä sakkoa tai uhkasakkoa, 65 artiklan 1 kohtaan ei sisälly mitään sellaista, mikä oikeuttaisi katsomaan, ettei tässä määräyksessä annettu kielto koskisi suoraan järjestöä, joka on tehnyt päätöksen, joka on omiaan estämään, rajoittamaan tai vääristämään tavanomaista kilpailua.

4 Päätöksen päätösosaa on tulkittava sen perustelujen valossa.

5 Järjestelmä, jossa vaihdetaan yrityskohtaisesti ja jäsenvaltioittain jaoteltuja, normaalisti salassa pidettäviä tilastotietoja yritysten tekemistä toimituksista yhteisön tärkeimmille markkinoille, on omiaan vaikuttamaan tuntuvasti järjestelmään osallistuvien yritysten käyttäytymiseen ja merkitsee normaalien kilpailun riskien korvaamista yritysten välisellä käytännön yhteistyöllä, kun otetaan huomioon näiden pelkästään tuottajille muttei kuluttajille eikä muille kilpailijoille tarkoitettujen tietojen ajantasaisuus, asianomaisten tuotteiden homogeenisuus ja markkinoiden oligopolistisuus.

Voimakkaasti keskittyneillä oligopolistisilla markkinoilla markkinoita koskevien tietojen vaihto nimittäin mahdollistaa sen, että yritykset tuntevat kilpailijoidensa markkina-aseman ja kaupallisen strategian, minkä vuoksi se on omiaan vaikuttamaan tuntuvasti taloudellisten toimijoiden väliseen jäljellä olevaan kilpailuun.